En mandlig beboer var mildest talt ikke glad for at se brandvæsnet, da der var brand i hans hus.

Lørdag morgen omkring klokken 08 blev beredskabet i Mariagerfjord Kommune kaldt ud til en brand på en landejendom på Stubberupvej lidt udenfor Hobro. Men hvor man måske normalt vis kunne forestille sig, at beboere i et brændende hus ville blive glade for at se brandvæsnet, så var det langtfra den reaktion beboerne i denne ejendom havde. Den mandlige beboer havde en meget udadreagerende adfærd overfor brandfolkene og viftede om sig med en spade. Brandfolkene følte sig derfor utrygge ved at gå i gang med at slukke branden og måtte vente på politiet, der ankom kort efter. Det oplyser Nordjyllands Politi. Politiet måtte i en kort periode frihedsberøve de to beboere, så brandfolkene kunne få ro til at arbejde. Ilden er formentligt opstået i stuen, som er udbrændt. Derudover har øvrige dele af huset fået røg-og sodskader. Ifølge Nordjyllands Politi kender politiet i forvejen til de to beboere på stedet. De ejer ikke selv huset, men bor til leje.